[pic] | COMISIA COMUNITĂŢILOR EUROPENE |

Bruxelles, 16.2.2009

COM(2009) 76 final

COMUNICARE A COMISIEI CĂTRE CONSILIU

privind deschiderea consultărilor cu Guineea în aplicarea articolului 96 din Acordul de la Cotonou

COMUNICARE A COMISIEI CĂTRE CONSILIU

privind deschiderea consultărilor cu Guineea în aplicarea articolului 96 din Acordul de la Cotonou

CONTEXT

Ca urmare a deteriorării democrației și a statului de drept în Guineea, la 20 martie 2004, UE a deschis consultările în temeiul articolului 96 din Acordul de la Cotonou. Aceste consultări, încheiate la 14 aprilie 2005, au avut drept rezultat o serie de angajamente din partea Guineei. Pe perioada punerii în aplicare a angajamentelor, s-a organizat un dialog politic însoțit de misiuni de monitorizare. Această perioadă, fixată inițial la 3 ani, a fost prelungită la patru ani, până la 14 aprilie 2009, ca urmare a întârzierilor înregistrate în organizarea alegerilor legislative, care constituie angajamentul cel mai important (s-a considerat că celelalte angajamente au fost îndeplinite într-o măsură acceptabilă).

La câteva ore după anunțarea decesului președintelui Conté și a numirii președintelui Adunării Naționale, Aboubacar Somparé, în funcția de șef de stat interimar, la 23 decembrie 2008, a avut loc o lovitură de stat militară organizată de o juntă alcătuită din 26 de ofițeri și 6 civili, care au format Consiliul Național pentru Democrație și Dezvoltare ( Conseil National pour la Démocratie et le Développement—CNDD) . CNDD a proclamat suspendarea Constituției și a activităților sindicale și politice, precum și dizolvarea instituțiilor republicane, instituind apoi un regim excepțional care să asigure administrarea țării până la constituirea unui guvern de tranziție. CNDD și-a instalat sediul în tabăra militară Alpha Yaya de la Conakry și l-a desemnat, din cadrul său, drept președinte pe căpitanul Moussa Dadis Camara, care s-a autoproclamat președinte al Republicii. CNDD a evocat drept justificare a loviturii de stat o serie de factori care au adus țara într-o situație catastrofală: deturnarea fondurilor publice, corupția generalizată, absența legitimității guvernului și a Adunării Naționale, impunitatea ridicată la rangul de metodă de guvernare și anarhia din cadrul aparatului de stat. Responsabilitatea acestor aspecte a fost imputată guvernului Souaré și instituțiilor republicane. Ca urmare a dorinței generale de schimbare a regimului Conté și a temerii de o destabilizare a țării, CNDD s-a bucurat de susținerea opiniei publice guineene, inclusiv a conducătorilor principalelor partide politice, ai sindicatelor și societății civile.

Lovitura de stat a fost însoțită de o remaniere internă a armatei, constând în special în pensionarea generalilor. CNDD a declarat că intenționează să organizeze alegeri prezidențiale și legislative înainte de sfârșitul anului 2010 și a invitat partidele politice și reprezentanții societății civile să formuleze propuneri în privința modalităților de asigurare a unei tranziții pașnice către un regim constituțional și democratic. Aceștia au prezentat propuneri de foi de parcurs privind organizarea alegerilor înainte de sfârșitul anului 2009.

La 31 decembrie 2008, președintele CNDD l-a numit pe Kabiné Komara, înalt funcționar în mediul bancar internațional, în funcția de prim-ministru pentru a forma un guvern de tranziție. Anterior fuseseră deja numiți 3 miniștri: generalul Toto Camara (ministrul securității și al protecției civile), colonelul Sékouba Konaté (ministrul apărării) și căpitanul Claude Pivi[1] (ministrul securității prezidențiale). Aceste trei persoane, precum și președintele CNDD, par să constituie „oamenii forte” ai CNDD. La 14 ianuarie, prim-ministrul a anunțat numirea guvernului de tranziție compus din 28 de miniștri. Anunțat inițial, în primele declarații ale CNDD, drept un guvern civil, acesta cuprinde de fapt 10 militari (majoritatea membri ai CNDD)[2], dintre care miniștrii pentru domeniile-cheie: justiție, securitate, apărare, comerț și finanțe. Patru ministere-cheie sunt atașate direct președinției Republicii (apărare națională, construcții/amenajarea teritoriului, finanțe și servicii speciale/luptă antidrog)[3]. Printre miniștri nu figurează niciun reprezentant al partidelor politice, al sindicatelor sau societății civile. În paralel cu această numire, președintele CNDD a pronunțat un „discurs-program”, care anunța o serie de reforme pentru redresarea economiei naționale, moralizarea vieții sociale și modernizarea administrației, presupunând, în special, acțiuni în domeniile apei și electricității, locurilor de muncă, politicii monetare, fiscalității, securității alimentare, finanțelor publice, gestionării sectorului minier și combaterii corupției. În acest „discurs-program” nu se făcea nicio referire la organizarea unei tranziții democratice. Ulterior, președintele CNDD a creat un Consiliu juridic și un Comitet de audit și de supraveghere a sectoarelor strategice ale economiei naționale .

UE, UA, CEDEAO, Statele Unite și Nigeria au condamnat preluarea puterii prin forță și au solicitat CNDD să restabilească ordinea constituțională. Participarea Guineei în cadrul Uniunii Africane, CEDEAO și OIF a fost suspendată. Statele Unite și-au suspendat cooperarea, cu excepția ajutorului umanitar și a măsurilor de sprijinire a tranziției, și au solicitat guvernului de tranziție să publice datele la care vor avea loc alegerile. În schimb, regimul a fost salutat de Libia, Senegal, Mauritania și Gambia. CEDEAO a inițiat o mediere cu regimul militar în vederea accelerării tranziției. De asemenea, Uniunea Africană, ONU, Franța și Uniunea Europeană au întreprins o serie de misiuni, care transmiteau același mesaj privind necesitatea organizării de alegeri într-un viitor apropiat și a apărării principiilor democratice.

CONCLUZIILE MISIUNII DE MONITORIZARE PREVăZUTE LA ARTICOLUL 96 DIN 14­16 IANUARIE 2009

Această misiune de explorare a fost realizată în cadrul consultărilor aflate deja în curs de desfășurare în temeiul articolului 96 din Acordul de la Cotonou și avea drept obiectiv principal examinarea noii situații politice apărute ca urmare a loviturii de stat militare, în vederea propunerii unor măsuri adecvate, în special în cadrul unor eventuale consultări ulterioare în temeiul articolului 96. Misiunea a fost organizată și realizată cu participarea UA și CEDEAO. Concluziile misiunii pot fi rezumate după cum urmează:

- îngrijorări în privința intențiilor puciștilor și a dorinței reale a acestora de a înfăptui o tranziție democratică;

- incertitudini în ceea ce privește coeziunea internă a CNDD și risc ridicat de dificultăți interne sau de o nouă lovitură de stat;

- pierderea treptată a încrederii partidelor politice, a sindicatelor și a societății civile în privința intențiilor CNDD și dispariția progresivă a oportunității de realizare a unei tranziții spre democrație;

- încetiniri importante în procesul de înscriere a alegătorilor;

- riscuri de degradare rapidă a situației drepturilor omului (suspendarea activităților sindicale și politice, acte de violență efectuate de membri ai forțelor armate, riscul unei vânători de vrăjitoare) și de reacții ale populației guineene (manifestații);

- preluare progresivă de către juntă a tuturor instituțiilor financiare, a băncii centrale, a ministerelor de finanțe și a vămii, ceea ce ar putea avea drept consecință o înghețare sau o încetinire a funcționării cadrului economic;

- condiții tehnice și operaționale de tranziție dificile și confuzie în ceea ce privește modul de organizare a acesteia. Cu toate acestea, anumite puncte de convergență permit evidențierea unor obiective de referință ale unei tranziții potențiale;

- importanța continuării exercitării unei presiuni asupra CNDD, precum și a organizării cât mai rapide a unor reuniuni de consultare în cadrul articolului 96 din Acordul de la Cotonou.

PROPUNEREA COMISIEI

Comisia subscrie declarației Președinției din 31 decembrie 2008 care condamnă principiul preluării puterii prin forță și solicită Guineei să înceapă realizarea, în cel mai scurt timp și într-un spirit de consens, a unei tranziții pașnice, ordonate și democratice, astfel încât să fie restabilită, cât mai rapid, funcționarea normală a instituțiilor, în special prin intermediul unor alegeri prezidențiale și legislative. Comisia se declară pregătită să sprijine demersurile CEDEAO și UA în vederea accelerării procesului de tranziție, în special prin sprijinirea organizării acestor alegeri.

Articolul 9 alineatul (2) din Acordul de parteneriat ACP-CE semnat la Cotonou la 23 iunie 2000 și revizuit la Luxemburg la 25 iunie 2005 definește elementele esențiale pe care se bazează parteneriatul. Principiile democratice, ale statului de drept și ale drepturilor omului inspiră politicile naționale și internaționale ale părților și constituie elemente esențiale ale acordului. Având în vedere articolul menționat anterior și condițiile în care o juntă militară a preluat puterea în Guineea, Comisia constată o violare deosebit de gravă și evidentă a acestor elemente esențiale și consideră această situație drept caz de urgență specială în conformitate cu articolul 96 alineatul (2) litera (b) din același acord. Prin urmare, ea consideră că este necesar să se deschidă consultările cu autoritățile care dețin puterea în Guineea în vederea examinării soluțiilor posibile la această criză pentru restabilirea ordinii constituționale. Aceste consultări vor fi organizate în conformitate cu articolul 96 din Acordul de la Cotonou revizuit și au drept obiectiv principal discutarea cu autoritățile în cauză a unei foi de parcurs pentru tranziție, care să precizeze în special:

- acordul tuturor părților (CNDD, guvern, partide politice, sindicate și societatea civilă) în ceea ce privește etapele tranziției;

- crearea unui CNT (Consiliu Național de Tranziție) consensual căruia să i se atribuie competențele și prerogativele unei adunări constituante;

- actualizarea cadrului juridic (constituția și legile electorale)[4];

- organizarea unor alegeri legislative și prezidențiale libere și transparente înainte de sfârșitul anului 2009;

- calendarul corespunzător diferitelor elemente ale foii de parcurs.

Respectarea drepturilor omului și a libertăților fundamentale, acordându-se o atenție urgentă libertății și siguranței persoanelor, libertății de expresie, precum și absenței recurgerii la tortură și la orice alt act inuman sau degradant, va fi considerată un element fundamental al tranziției.

Un astfel de dialog va permite, pe de o parte, juntei militare aflate la putere în Guineea să își precizeze intențiile și propunerile de soluții de ieșire din criză, iar, pe de altă parte, Uniunii Europene să evalueze în ce măsură ar putea, pe baza acestui dialog, să sprijine inițiative care vizează respectarea principiilor articolului 9 alineatul (2) din Acordul de la Cotonou revizuit.

Din aceste motive, Comisia propune Consiliului să invite Republica Guineea la consultări în aplicarea articolului 96 din Acordul de la Cotonou revizuit, în conformitate cu proiectul de scrisoare anexat.

---

ANEXĂ

Bruxelles,

Prim-ministrului guvernului de tranzițieal Republicii GuineeaConakryGuineea

PROIECT

Stimate domnule prim-ministru,

În declarația sa de la 31 decembrie 2008 privind lovitura de stat care a avut loc în Guineea, Președinția Uniunii Europene a condamnat cu tărie principiul preluării puterii prin forță și a solicitat Guineei să înceapă realizarea, în cel mai scurt timp și într-un spirit de consens, a unei tranziții pașnice, ordonate și democratice, astfel încât să fie restabilită, cât mai rapid, funcționarea normală a instituțiilor, în special prin intermediul unor alegeri prezidențiale și legislative.

În aceeași declarație, Președinția Uniunii Europene se declară pregătită să sprijine demersurile CEDEAO și UA în vederea accelerării procesului de tranziție, în special prin sprijinirea organizării acestor alegeri.

În aplicarea articolului 96 alineatul (2) litera (b) din Acordul de la Cotonou și având în vedere violarea gravă și evidentă a elementelor esențiale vizate la articolul 9 din același acord, avem onoarea, în numele Comunității și al statelor membre ale UE, să invităm țara dumneavoastră la consultări în vederea examinării aprofundate a situației, astfel cum este prevăzut în acord, și, dacă este cazul, a remedierii acesteia. Aceste consultări vor fi organizate în conformitate cu articolul 96 din Acordul de la Cotonou revizuit și au drept obiectiv principal discutarea cu autoritățile în cauză a unei foi de parcurs pentru tranziție, care s-ar putea baza, printre altele, pe următoarele etape și pe calendarul aferent:

- acordul tuturor părților (CNDD, guvern, partide politice, sindicate și societatea civilă) în ceea ce privește etapele tranziției;

- crearea unui CNT (Consiliu Național de Tranziție) consensual căruia să i se atribuie competențele și prerogativele unei adunări constituante;

- actualizarea cadrului juridic (constituția și legile electorale)[5];

- organizarea unor alegeri legislative și prezidențiale libere și transparente înainte de sfârșitul anului 2009;

- calendarul corespunzător diferitelor elemente ale foii de parcurs.

Respectarea drepturilor omului și a libertăților fundamentale, acordându-se o atenție urgentă libertății și siguranței persoanelor, libertății de expresie, precum și absenței recurgerii la tortură și la orice alt act inuman sau degradant, va fi considerată drept un element fundamental al tranziției.

Propunem ca aceste consultări să aibă loc în curând la o dată care va fi stabilită de comun acord, în clădirea Consiliului Uniunii Europene din Bruxelles. Consultările ar trebui să permită părții guineene să furnizeze mai multe precizări în legătură cu restabilirea urgentă și pașnică a democrației în condițiile ordinii legale existente și ale respectării depline a constituției, precum și să stabilească măsurile adecvate de însoțire a procesului de tranziție.

Cu deosebită considerație,

Pentru Consiliu Pentru Comisie

Copii: Președintele Consiliului de miniștri ACP-UE Președinția Comitetului ambasadorilor ACP Secretariatul general al grupului statelor ACP

[1] Acesta este considerat, în general, capul ultimei revolte a armatei din mai 2008 și principalul organizator al loviturii de stat din decembrie 2008. Mai multe surse îl consideră apropiat de mediul traficului de droguri.

[2] Trebuie subliniat că generalul Toto Camara și colonelul Konaté și-au păstrat funcțiile, în timp ce căpitanul Pivi, care nu mai figura pe lista miniștrilor, a fost reconfirmat de curând prin decret.

[3] Conform președintelui CNDD, afilierea Ministerului de finanțe la președinție ar fi justificată de necesitatea efectuării unui control ferm al cheltuielilor publice, iar cea a Ministerului construcțiilor/amenajării teritoriului, de necesitatea asigurării unui control asupra vânzării de terenuri publice și atribuirii de contracte publice de construcție. Președintele CNDD consideră că serviciile actuale ale acestor ministere nu sunt suficient de fiabile. În mod paradoxal, Ministerul minelor nu a fost atașat președinției.

[4] Acest punct cuprinde procesul de înscriere a alegătorilor și crearea unui registru electoral în care să poată avea încredere toate părțile interesate.

[5] Acest punct cuprinde procesul de înscriere a alegătorilor și crearea unui registru electoral în care să poată avea încredere toate părțile interesate.